Bleizeris
Bleizeris (angl. blazer) – tam tikros išvaizdos švarkas, dėvimas kaip smart casual drabužis. Bleizeris panašus į kostiuminį švarką (angl. suit coat), bet jo sukirpimas laisvesnis. Kišenės dažnai uždėtinės be antkišenių, sagos - metalinės su kilputėmis. Bleizerio audinys paprastai patvaresnis, kadangi tokie švarkai skirti dėvėti lauke užsiimant sportu. Bleizeriai dažnai yra jachtklubų, irklavimo klubų, oro linijų, mokyklų uniformos dalis. Angliakalbėje kultūroje bleizeris reiškia du švarkų variantus: sportinis švarkas (angl. sports jacket) – buvęs irklavimo klubų švarkas, bleizeriu vadinamas seniau nei kitas variantas. Tai sportinis vienaeilis švarkas, ryškiaspalvis, dažnai iš ruožuoto audinio, su kontrastingais apvadais. jachtininko švarkas (angl. boating jacket) – prigludęs, klasikinio kirpimo tamsiai mėlynas (angl. navy blue) švarkas, seniau vadintas angl. reefer jacket 'bures rifuojančio jūrininko švarkas'. Dabar tokie švarkai žymiai rečiau dėvimi. Vyrams nustojus dėvėti originalius irklavimo klubų švarkus terminu blazer ėmė vadinti dvieilius jūrininkų švarkus su metalinėmis sagomis. Analogiški karinio jūrų laivyno švarkai buvo juodi.